A BIZOTTSÁG 1273/2007/EK RENDELETE
(2007. október 29.)
az egyedi mezőgazdasági intézkedések kisebb égei-tengeri szigetek javára történő meghatározásáról szóló 1405/2006/EK tanácsi rendelet alkalmazására vonatkozó részletes szabályok megállapításáról szóló 1914/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyedi mezőgazdasági intézkedések kisebb égei-tengeri szigetek javára történő meghatározásáról, valamint az 1782/2003/EK rendelet módosításáról szóló, 2006. szeptember 18-i 1405/2006/EK tanácsi rendeletre (1) és különösen annak 14. cikkére,
mivel:
(1)
Az 1914/2006/EK bizottsági rendelet (2) alkalmazása során nyert tapasztalatok alapján úgy tűnik, hogy a fenti rendelet egyes rendelkezéseit ki kell igazítani.
(2)
A mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2000. június 9-i 1291/2000/EK bizottsági rendelet (3) rendelkezik az igazolások számítógépes rendszerek használatával történő kiadásáról és használatáról; az erre a lehetőségre való utalásokat be kell építeni az 1914/2006/EK rendeletbe.
(3)
Az 1914/2006/EK rendelet 4. cikkének (1) bekezdése nem említi egyértelműen, hogy a kifizetések egész éven át teljesíthetőek. A rendeletet ezért úgy kell módosítani, hogy tartalmazzon erre vonatkozó kijelentést. Hasonlóképp a szóban forgó rendelet 35. cikkét is módosítani kell, hogy a kifizetések teljesítése az abban a cikkben említett intézkedések esetében is egész éven át lehetséges legyen.
(4)
Az 1914/2006/EK rendelet 34. cikkében meghatározott, a programok módosítására vonatkozó eljárásoknak pontosabbnak kell lenniük. Indokolt az átfogó program módosítása iránti kérelmek benyújtására és a Bizottság általi jóváhagyására, valamint a módosítások alkalmazásának időzítésére vonatkozó szabályok részletezése. A költségvetési szabályok miatt a jóváhagyott módosításokat a módosítás iránti kérelmet követő év január 1-jétől kell alkalmazni. Különbséget kell tenni továbbá a jelentős módosítások, amelyekhez bizottsági határozat általi jóváhagyás szükséges, és a kisebb módosítások között, amelyekről csak értesíteni kell a Bizottságot tájékoztatás céljából.
(5)
Az 1914/2006/EK rendelet 4. cikkének (1) bekezdésében meghatározott, az illetékes hatóságok számára a támogatás kifizetésére rendelkezésre álló, a felhasznált támogatási bizonyítvány benyújtásától számított 90 napos határidő túl hosszú, és bizonyos adminisztratív nehézségekhez vezet. A határidőt ezért 60 napra kell csökkenteni.
(6)
Az 1914/2006/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
Az 1914/2006/EK rendelet a következőképpen módosul:
1.
A 4. cikk a következőképpen módosul:
a)
az (1) bekezdés a következőképpen módosul:
i.
a harmadik albekezdés bevezető mondata helyébe a következő szöveg lép:
„A támogatást az illetékes hatóságok a felhasznált támogatási bizonyítvány benyújtásától számított legfeljebb 60 napon belül kifizetik, kivéve a következő eseteket:”;
ii.
a következő szöveg negyedik albekezdésként kerül beillesztésre:
„A kifizetéseket egész éven át kell teljesíteni.”;
b)
a (2) bekezdés első albekezdése helyébe a következő szöveg lép:
„A támogatási bizonyítványokat az 1291/2000/EK rendelet I. mellékletében található behozatali engedély mintája alapján kell kiállítani. Az 1291/2000/EK rendelet 8. cikkének (5) bekezdése, 13., 15., 17., 18., 19., 21., 23., 26., 27., 29-33. és 36-41. cikke értelemszerűen alkalmazandó e rendelet sérelme nélkül.”
2.
A 34. cikk helyébe a következő szöveg lép:
„34. cikk
A programok módosítása
(1) Az 1405/2006/EK rendelet 13. cikkének (2) bekezdése alapján engedélyezett átfogó programok módosításait be kell nyújtani a Bizottsághoz és kellően alá kell támasztani, különösen a következő információk megadásával:
a)
az átfogó program módosítását alátámasztó indokok és végrehajtási problémák;
b)
a módosítás várható hatásai;
c)
a kötelezettségvállalások finanszírozására és ellenőrzésére vonatkozó következmények.
Vis maior és kivételes körülmények esetét kivéve Görögország évente és programonként legfeljebb egyszer nyújt be programmódosítás iránti kérelmeket és legkésőbb minden év szeptember 30-ig.
Ha a Bizottság nem emel kifogást a kérelmezett módosítások ellen, Görögország a módosításokat az értesítés évét követő év január 1-jétől alkalmazza.
A módosítások hamarabb alkalmazhatók, ha a Bizottság a harmadik albekezdésben említett időpont előtt írásban megerősíti Görögország számára, hogy a bejelentett módosítások megfelelnek a közösségi jogszabályoknak.
Ha a bejelentett módosítás nem felel meg a közösségi jogszabályoknak, a Bizottság tájékoztatja erről Görögországot, és a módosítás nem alkalmazható, amíg a Bizottsághoz nem érkezik be megfelelőnek minősíthető módosítás.
(2) Az (1) bekezdéstől eltérve a következő módosítások esetében a Bizottság értékeli Görögország javaslatait és benyújtásuktól számítva legkésőbb négy hónapon belül határoz a jóváhagyásukról, az 1405/2006/EK rendelet 13. cikkének (2) bekezdésében említett eljárással összhangban:
a)
új intézkedések vagy támogatások bevezetése az átfogó programba; és
b)
az egyes már létező intézkedésekre vagy támogatási rendszerre már jóváhagyott támogatás egységnyi szintjének a módosítás iránti kérelem benyújtásának időpontjában alkalmazandó összeg több mint 50 %-ával történő megemelése.
(3) Görögország számára engedélyezni kell a következő módosításokat az (1) bekezdésben meghatározott eljárás lefolytatása nélkül, feltéve, hogy a módosításokról értesítik a Bizottságot:
a)
előzetes ellátási mérlegek vonatkozásában az ellátási szabályok hatálya alá tartozó érintett termékek mennyiségének és következésképp az egyes termékvonalak támogatására előirányzott globális támogatási összegnek a megváltoztatása; és
b)
a helyi termelés támogatása vonatkozásában az egyes intézkedésekre megítélt pénzügyi előirányzat legfeljebb 20 %-os módosítása.
Ezek a módosítások nem alkalmazhatók a Bizottsághoz való beérkezésük napját megelőzően. A módosításokat évente csak egyszer lehet végrehajtani, kivéve vis maior vagy kivételes körülmények esetében, az ellátási szabályok hatálya alá tartozó termékek mennyiségének módosítása, valamint a 2658/87/EGK tanácsi rendelet (4) értelmében a statisztikai nómenklatúra és a közös vámtarifa kódjainak módosítása esetében.
3.
A 35. cikk a következő második bekezdéssel egészül ki:
„A tanulmányokat, demonstrációs projekteket, képzéseket, illetve technikai segítségnyújtási intézkedéseket érintő kifizetéseket egész éven át kell teljesíteni.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 29-én.